b'\n_START_ARTICLE_\nMladinski simfoni\xc4\x8dni orkester G\xc5\xa0 Celje\n_START_PARAGRAPH_\nMladinski simfoni\xc4\x8dni orkester G\xc5\xa0 Celje zdru\xc5\xbeuje najbolj\xc5\xa1e glasbenike Glasbene \xc5\xa1ole Celje. Orkester deluje pod umetni\xc5\xa1kim vodstvom dirigenta Matja\xc5\xbea Bre\xc5\xbenika. Ustanovljen je bil leta 1988, pred tem pa je deloval kot godalni orkester vse od ustanovitve Glasbene matice v Celju leta 1908. _NEWLINE_Mladi glasbeniki svoje znanje in talent z veliko vnemo vna\xc5\xa1a v skupno muziciranje. Tako je Mladinski simfoni\xc4\x8dni orkester Glasbene \xc5\xa1ole Celje danes eden najbolj\xc5\xa1ih tovrstnih sestavov pri nas, kar potrjuje s \xc5\xa1tevilnimi uspe\xc5\xa1nimi koncerti, snemanji ter sodelovanji na razli\xc4\x8dnih festivalih in prireditvah._NEWLINE_V okviru simfoni\xc4\x8dnega orkestra delujejo tudi Mladinski godalni in pa Mladinski komorni orkester Glasbene \xc5\xa1ole Celje, predstavlja pa se tudi kot revijski orkester. Repertoar zajema orkestersko literaturo vseh stilnih obdobij, posebno mesto v programu pa imajo dela slovenskih skladateljev. _NEWLINE_Na svojih koncertih sodeluje z najvidnej\xc5\xa1imi slovenskimi solisti kot so Hinko Haas, Janez Lotri\xc4\x8d, Branko Robin\xc5\xa1ak, Irena Baar, Ana Pusar Jeri\xc4\x8d, Natalia Biorro, Marjan Tr\xc4\x8dek, Darja \xc5\xa0vajger, Vita Mavri\xc4\x8d. Posebno vlogo pa imajo mladi glasbeni upi, tako celjske glasbene \xc5\xa1ole kot \xc5\xa1ir\xc5\xa1ega slovenskega prostora: Jurij Hladnik, Marko Radoni\xc4\x8d, Eva \xc5\xa0krinjari\xc4\x8d, Borut Zagoranski, Marko Zupan, Matja\xc5\xbe Rebolj, Klemen Bra\xc4\x8dko, Matja\xc5\xbe Stopin\xc5\xa1ek, Mojca Arnold, Mateja Urban\xc4\x8d, Vasilij Centrih, Ma\xc5\xa1a Mare\xc5\xa1, Barbara Komadina, Gregor Guben\xc5\xa1ek in drugi. Pri izvedbi vokalnoinstrumentalnih del orkester sodeluje tudi z razli\xc4\x8dnimi zbori._NEWLINE_Mladi glasbeniki so v \xc4\x8dasu svojega delovanja snemali za arhiv RTV Slovenija ter posneli tudi pet zgo\xc5\xa1\xc4\x8denk._NEWLINE_Orkester pripravi letno okoli 20 koncertov. Vsako leto sodeluje tudi na vseh republi\xc5\xa1kih revijah tovrstnih orkestrov kjer je vedno ocenjen z najbolj\xc5\xa1imi kritikami. Sodeluje na razli\xc4\x8dnih prireditvah ter je gost razli\xc4\x8dnih festivalov kot so Musica aeterna, Poletje v kne\xc5\xbejem mestu, Hvarski poletni festival, Stonsko poletje itd.  Najpomembnej\xc5\xa1e gostovanje pa je vsekakor koncert na 52. Dubrovni\xc5\xa1kem poletnem festivalu kjer je orkester koncertiral v znamenitem atriju Kne\xc5\xbejega dvorca 18. avgusta 2001.'